《孔明》
宋代·卫宗武

龙卧而长吟，胸次抱奇伟。
立心不北向，特为三顾起。
曹瞒下荆州，气可吞权备。
奋袂为一出，遂成鼎足势。
忠诚以辅国，相业难拟议。
刑政能服人，怨雠至感涕。
出师陈悃款，训诰相表里。
南攻孟获平，弱出张郃殪。
司马亦严惮，甘受巾帼耻。
傥使先十年，营星未殒坠。
兴复其可期，中原安有魏。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。